
[bookmark: _Hlk192433957]Zbrani smo pod naslovom Gradimo župnijo. Če naj gradimo župnijo, moramo poznati teren, na katerem jo bomo gradili, torej družbo oz. svet, v katerem živimo, in Cerkev, katere del je župnija. O tem želim nekaj reči v prvem delu svojega podajanja.
Lanskega decembra, na drugo adventno nedeljo, so po sveti maši v stolno zakristijo prišli trije bratje, stari štiri, šest in osem let, in prosili za liturgične listke. Najmlajšega sem vprašal, kaj bo, ko bo velik. »Čebelar,« je bil njegov odgovor. Na enako vprašanje je šestletnik odgovoril: »Jaz bom kmet!« Osemletnik pa je dodal: »Tudi jaz bom kmet.« Ti trije dečki imajo očeta katoličana, ki nima težav ne z identiteto moškega ne identiteto očetovstva. Stoji trdno v tem, kar je: je zvesti mož svoji ženi, skrben in trden oče svojim otrokom in ponosen kmet. Oče teh dečkov gre vsako nedeljo k župnijski sveti maši, da poživlja svojo vero, pripadnost župniji in lokalni skupnosti, pa tudi pripadnost državi Sloveniji, zato se ne pusti zbegati pomehkuženim globalistom, ki ga zato, ker je kmet, pomilujejo in podcenjuje. On ve, kje mu je mesto, in kje je izvir njegovih moči, da dela, ljubi, vzgaja in proizvaja. 
Ta oče skupaj z ženo in sinovi živi kot zmagovalec, kot je januarja letos v povabilu na to srečanje zapisal vaš gospod župnik France. Toda vsi verni kristjani niso zmagovalci. Težko se poistovetijo s Cerkvijo, če je na slabem glasu. Zadovoljijo se z poenostavljeno ugotovitvijo, da so za to najbolj krivi duhovniki, zlasti pedofili, mariborska škofijska afera iz leta 2012 in nešteto drugih napak. Vse to res meče slabo luč na Cerkev, toda pravi razlogi za zavračanje Cerkve so drugje.
Naslednji primer nam bo pokazal, česa ljudje, kar zadeva Cerkev, ne razumejo. Prvi francoski kralj Klodvik, začetnik dinastije Merovingov, ki je pod eno krono združil številna germanska frankovska plemena, se je leta 500 odločil za krst. Uvidel je, da je germanska mitologija inferiorna, manjvredna v odnosu do krščanskega kulturnega modela, ki je vase integriral grško, rimsko, judovsko in krščansko izročilo. Klodvik se je dal krstiti, da je lahko uporabil cerkvene institucije, celotno mrežo Cerkve, in na njenih duhovnih in kulturnih temeljih povezal svoje kraljestvo. Pomen krščanstva za celotno Evropo, za njen civilizacijski vzpon, je na podoben način kot Klodvik razumel tudi Karel Veliki, ki ga je papež Leon III. za božič leta 800 okronal za cesarja. Karel Veliki je bil državnik in vojskovodja, zato je postavitev civilizacijskih temeljev imperija zaupal Alkuinu (740–804), angleškemu duhovniku, pesniku in filozofu, očetu karolinške renesanse. Francozi so bili pragmatični do te mere, da so leta 1309 Sveti sedež, tedaj najmočnejši inštrument za obvladovanja evropske politike, ugrabili in iz Rima prenesli pod svoj nadzor v Avignon, kjer so oni izbirali kardinale in papeže. Dobrih 400 let pozneje, ko Francozi papeža niso več potrebovali, je Napoleon nemočnega papeža Pija VI. na silo odvedel čez Alpe v Grenoble, kjer je leta 1799 umrl. Napoleon je nato onemogočil izvolitev Pijevega naslednika, da bi Cerkev, ki bi ostala brez voditelja, počasi razpadla. Po skoraj enem letu so v nekem beneškem samostanu sklicali okrnjeni konklave in izvolili Pija VII. Ker ni pristal na Napoleonovo večletno izsiljevanje, je bil Pij VII. nasilno odveden v Francijo in zaprt v trdnjavi Fontainebleau. Praznik Marije Pomočnice, 24. maja, obhajamo kot spomin in zahvalo Mariji, da je bil papež Pij VII. na ta dan leta 1814, po Napoleonovem porazu, rešen iz francoskega ujetništva. Francoski enciklopedisti, filozofi in kulturniki, Voltaire, Diderot, Jean-Jacques Rousseau in drugi, so Francoze več kot sto let pred revolucijo, ko Cerkve niso več potrebovali, s svojim sramotenjem in klevetanjem ljudstvo pripravljali na dokončen obračun z njo. Že leta 1773 so evropski vladarji papeža Klemena XIV. prisilili, da je ukinil jezuite, svojo duhovno in intelektualno elito. Pred ukinitvijo so jezuite javno sramotili, kot na primer, jezuit je zvit ipd.
Tako dela svet s KC od nekdaj. Jo izrablja, ko mu koristi, kar vidimo danes v Rusiji, jo preganja, ko je ne potrebuje, ji jemlje kredibilnost in ji postavlja ovire, kot se to dogaja v zahodnem liberalnem svetu, kamor spada tudi Slovenija. Katoličani nismo kdor koli. Samo KC je svetovna, vesoljna in globalna duhovna sila, ki je navzoča v vseh kulturah, na vseh celinah in ima enega voditelja. KC bo zaradi svoje globalne navzočnosti in zaradi svojih božjih korenin, zaradi česar se je nihče ne more ne polastiti in je ne uničiti, vedno znamenje nasprotovanja. Ne bi bilo prav, da bi se v vrsto teh, ki KC ovirajo in omejuje, postavili še katoličani sami. To delajo danes tisti, ki bi radi restavrirali latinščino in se vrnili na pozicije tridentinskega koncila, zaradi česar zavračajo ali pa so pretirano kritični do 2. vatikanskega koncila in papeža Frančiška. KC je tam, kjer je papež, druge KC ni, zato skozi turbulence časa, v dobrem in hudem, hodimo skupaj s sv. očetom; se lahko v kakšni obrobni stvari tudi zmotimo, zagotovo pa ne v stvareh, ki zadevajo odrešenje naših duš.
Mnogi mislijo, da bodo ohranili vero tudi brez Cerkve, ki naj bi jih užalila ali razočarala. Razočarajo te lahko ljudje, Cerkev, katere temelj je Kristus, nikoli, zato, kot pravi prerok Jeremija, ne glejmo v Cerkvi na posamezne ljudi, ki so grešni, ki večkrat delajo tudi slabe stvari, pač pa naj, kot pravi Jeremije, gledamo na Gospoda (prim. Jer 17). Kdor izgubi Cerkev, dolgoročno izgubi Kristusa, kdor izgubi Kristusa, izgubi Boga. To zakonitost nam ponazarjajo letnice 1517, 1717, 1917. Leta 1517 so protestanti zavrgli Cerkev in rekli: sola fides, sola gracia, sola scriptura. Za odrešenje naj bi zadostovala vera v Kristusovo milost in njegovo besedo; cerkveno učiteljstvo, ki ga predstavlja zbor škofov skupaj s papežem, pa je nepotrebno. Če si začnemo vero in Božjo besedo razlagati brez Cerkve, ki je Kristusovo skrivnostno telo, sčasoma izgubimo tudi Kristusa. V zgodovini Evrope se je to, na simbolni ravni, zgodilo leta 1717, ko je bila v Londonu ustanovljena prva prostozidarska loža. Prostozidarji so bili deisti, zanikali so Kristusa, priznavali so samo boga kot vrhovno počelo, kot nekakšnega arhitekta vesolja, ki nima vpliva na življenje ljudi, kajti potek zgodovine naj bi takšen bog prepustil naravnim zakonom. Bog, ki je samo še nedoločena naravna sila, ni več odrešenik, ki bi slišal naše klice in nam pomagal vzdržati v preizkušnjah. Takšen Bog postane odveč, nepotreben. Tako se rodi ateizem, ki ga simbolno zaznamuje oktobrska revolucija leta 1917, ki na ravni države uveljavi brezboštvo.
Tisti, ki svoje vere ne živijo v Cerkvi, jih premetava zgodovina. Ker niso povezani s Petrom, neuničljivo skalo, se navezujejo zdaj na ene zdaj na druge minljive človeške projekte. Predstavimo nekaj teh velikih projektov, ki so vsi naprej veliko obetali, potem pa poniknili. Po kakšni logiki in zakonitosti se rojevajo veliki zgodovinski projekti. 
Vsaka velika civilizacijska sprememba v družbi, kulturi in politiki, kakršna se je pri nas zgodila leta 1945 in nato 1990, se vse od kamene dobe naprej začne s tehnološkim napredkom. Tisti, ki je pred 6.000 leti prvi začel namesto kamna uporabljati baker, in je takrat imel kontrolo nad proizvodnjo, trgovino in uporabo bakra, je začrtal tudi tedanji kulturni model, se pravi vladajoče vrednote in uradno religijo. Vlagatelji v nove tehnologije in gospodarji nad novimi tehnologijami izdelovanja orodja in orožja, ladij in trdnjav, ki so sledile bakru v bronasti in železni dobi, so si z obvladovanjem trgovine in proizvodnje pridobili tudi ekonomsko moč, s katero so oblikovali kulturni model, torej način, kako so znotraj vladajoče religije in kulture razumeti rojstvo, zakon in družino, trpljenje in smrt, vojne, umetnost, smisel gradnje templjev in kako so vse te vidike vere in kulture povezovati z rituali ter javnim in zasebnim praznovanjem. 
Gospodarji kulturnega modela ob pomoči vojske in birokracije od nekdaj obvladujejo prostor, imperije, kraljestva, velesile. Večina ljudi naivno misli, da zgodovino premikajo ideje in kultura. Nasprotno, tisti, ki obvladuje ekonomsko moč prek kulturnega modela pridobi tudi politično moč. V družbi in kulturi se uveljavijo tiste ideje in tista umetnost, ki jo plačujejo nosilci ekonomske moči, nekdaj je bila to aristokracija, od 18. stol. naprej pa industrijski kapital in bančništvo, danes pa vlagatelji v napredne tehnologije, v UI ipd. Če hočemo vedeti, kdo vlada, se moramo vprašati, kdo financira kulturo. Na letošnji podelitvi Prešernovih nagrad se je jasno pokazalo, da je voditeljica odbora za podelitev Prešernovih nagrad podaljšana roka sedanje vladajoče elite.
Nedavno sem v svojem ekspozeju v Slovenski matici to ponazoril na osnovi 1 Mkb 1, z grškim kulturnim modelom, s katerim so Ptolemajci v Egiptu in Selevkidi v Siriji in Palestini po smrti Aleksandra Velikega do leta 30 oz. do leta 63 pr. Kr. obvladovali ti dve območji Bližnjega Vzhoda.

Annie Enaux, Nobelova nagrajenka za literaturo leta 2022, je bolje kot kdor koli pred njo opisala razmerje med ekonomsko močjo in politiko za obdobje »mehke kulturne revolucije« zadnjih 60 let. Mehki kulturni revoluciji so utirali pot sloviti The Beatles, ustanovljeni v Liverpoolu 1960, ameriška revija Playboy, ustanovljena leta 1953, ki je odigrala vidno vlogo v spolni revoluciji. The Beatles niso bili le popularna glasbena skupina, marveč promotorji nove podobe sveta. S svojo navidezno mehkobo so ljudem zlezli pod kožo, da so brez zadržkov sprejeli novi totalitarizem, MKR. Prvi agens Beatlov je bil John Lennon (1940–1980), ki je izjavil, da so Beatli večji od Jezusa Kristusa, njihova umetnost naj bi zarisala postkrščansko civilizacijo. 
O tej novi filozofiji Beatlov, ki je postajala podstat nove kulture, veliko pove singel (mala gramofonska plošča) Johna Lennona, Imagine (slovensko: zamisli si, predstavljaj si). Imagine napoveduje globalizacijo, ki je naprej in predvsem interes kapitala, ki vidi v državnih mejah, religiji, narodni zavesti in nacionalni kulturi ključne ovire za ekspanzijo globalnih vlagateljev, kot so bili do nedavnega Rockefellerji, Rothschildi, sedaj pa Bill Gates, George Soros, Elon Musk itd. Vsi ti se vedno predstavijo kot filantropi, človekoljubi. 
 Soavtorica te globalne uspešnice je Lennonova spremljevalka Yoko Ono. S pesmijo vabita poslušalce, naj si zamislijo svet brez verskih skupnosti. V primerjavi z Napoleonovim nasilnim kulturnim preobratom je Imagine mehka oblika kulturne revolucije, ki je zlasti prizadela vzgojo, v njeni permisivni inačici. Če si po Lennonovo zamišljamo, da smo vsi eno, to v resnici pomeni: vsi smo le še potrošniki, edino, kar nas še sme zanimati, je blaginja. Pred tem je ves svet zanimalo delo. Nad materialno blaginjo, nad uživanjem te blaginje, kot najvišjim človekovim smislom in ciljem, ni nobene druge vrednote več: ne verske ne moralne ne družinske ne domovinske. Imagine izreka zahtevo po dokončni desakralizaciji sveta, po razbožanstvenju človeka, družbe, kulture in družine. Tu smo sedaj.
Odslej je v desakralizacijo vprežena tudi umetnost. Največje svetovne galerije postajajo vstopno mesto za vlagatelje, za multimiljarderje. Če bi imel čas, bi lahko to trditev osvetlil na konceptu največje svetovne kulturne prireditve, na Beneškem bienalu.
Zakaj se je pred šestdesetimi leti zgodila MKR? Sredi šestdesetih let se je zaradi velikanskega porasta dobrin proletariat spremenil v srednji razred, v potrošniški razred, iz katerega je nastala potrošniška kultura in civilizacija, zato je propadla globalna marksistična ideologija in ideologija dela, s katerima je bilo mogoče zmagovati na volitvah ali ustvariti totalitarni sistem od cca. 1850 do 1945 oz. 1990. Srednji razred je zaradi dviga blaginje opustil revolucionarne ideje. (meso iz juhe) Nova progresistična in globalistična kultura si je začela za srednji razred izmišljati nove kategorije ljudi, vsakovrstne manjšine in jih namesto proletariata ali delavstva vključevati pod svoj dežnik, v svojo razširjeno volilno telo. Poezija, slikarstvo in vsa druga umetnost mora, če hoče biti vidna, sofinancirana in medijsko podprta, prevpraševati zgolj družbena vprašanja (Brane Senegačnik, Smrt lirike?), kot so: integracija migrantov, pravice manjšin (spolnih, narodnih, jezikovnih); prevpraševati mora spolne identitete, raziskovati mora vzroke za homofobijo (predsodek pred homoseksualnostjo), islamofobijo, antisemitizem, rasizem, mizoginijo (moški, ki ima bolezenski strah ali sovraštvo do žensk in njihovih teles), razkrinkavati mora patriarhat itd. Prototip izmišljanja novih kategorij ljudi in novih pravic zanje, je kratica LGB (1990) + T (transgender) + Q (queer) + I (interspolne) +A (aspolne) +, če si bo kdo izmislil še kakšno novo spolno identiteto in ji dodelil še nove pravice in jo s tem vključil v svojo volilno bazo.
Progresistično-globalistični kulturni model je sedaj zašel v slepo ulico. S Trumpom se verjetno začenja obdobje novega ekonomskega in s tem tudi kulturnega modela. Trump je zgolj glas novih ekonomskih centrov moči, ki so vlagatelji v nove tehnologije, kot denimo Ilon Musk. Zato je Trump v inavguracijskem govoru oznanil oboje: principe novega kulturnega modela, samo dva spola; z geslom Najprej Amerika pa nove mednarodne ekonomske, varnostne in politične odnose. Trumpova politika bo prek novega kulturnega modela delovala v službi vlagateljem v nove tehnologije. Ti bodo intonirali vse, kar bomo gledali, doživljali in, žal, predvsem trpeli. S Trumpom bomo dobili nove modele manipulacij, nove načine obvladovanja množic, nove nevarne konflikte. Nekaj pa bo seveda tudi dobrega. Za nas kristjane je upanje v tem, da lahko v moči vere doma in v osebnem življenju živimo paralelni svet, zametek Božjega kraljestva.

Kaj se je zgodilo z mladimi leta 1968? To nam je izjemno nazorno osvetlila Annie Ernaux, Nobelova nagrajenka za literaturo leta 2022. Tako je napisala: Hoteli smo se maščevati za vso podrejenost v svoji mladosti, za zbujanje sramu, ker smo se skrivaj dobivale s fanti v sobah študentskega doma. V nas, v potlačenih željah, je živela podpora pariškim nočem v plamenih. Uradnih in svetih krajev ni bilo več. Hierarhije in razlike, vljuden in izpiljen jezik, vse to se je razblinilo. Obrazi so izžarevali jezo, prezir in užitek. Preplavljala nas je svoboda nazorov in energija teles. Naša revolucija je odmevala v napetih in brezbrižnih telesih. Leto 1968 je bilo prvo leto sveta. De Gaullova smrt je pomenila konec časa pred mesecem majem '68. Včerajšnji dan ni bil več aktualen. Iz občutka krivde smo se norčevali, spolne bede smo se otresli. Na gimnazijah so delili letake strokovnjakov za psihologijo mladih, ki so učence spodbujali, naj se samozadovoljujejo. Vse, kar je bilo prepovedanega, vse neizrekljive grehe, so sedaj priporočali. Revolucijo smo prilagajali sebi; sledili smo ukazom zabave, užitka in inteligence. Nekateri smo kadili travo in živeli v komunah. Zahtevale pravico do medicinskega splava. Razprave o užitku so bile vseprisotne. Odslej smo se počutile zmožne zapustiti moža in otroke, se ločiti od vsega in surovo pisati. Uživati je bilo treba v branju, pisanju, kopanju in opravljanju potrebe. To je bil končni smoter človeškega delovanja. 

Ali so razmere, v katerih živimo, prelomne, ali gre za t. i. sekularno oziroma stoletno krizo? Na ravni zgodovine je kriza naše dobe ena od mnogih. Kriz, ko se je zdelo, da se svet bliža koncu, je bilo že več. O tem, kako živeti v prelomnih in kriznih časih, nas uči sv. Benedikt, eden največjih duhov prvega tisočletja. Ne čakajmo na novice o uspešnih reformah, splošnem razcvetu in koncu družbenih anomalij, kot tudi sv. Benedikt ni čakal, da se bosta s skorajšnjo obnovo imperija vrnila blaginja in red. Kajti nimamo zagotovila, da se slabitev Evrope ne bo zavlekla skozi več generacij. Mi hočemo in moramo živeti danes. To pa bomo lahko, če se bo po veri, ki jo imamo, že danes prebudilo upanje v naših dušah.
 

Kaj imamo v mislih, ko pravimo, da želimo graditi župnijo?

V času, ko sem bil župnik v Mostah v Ljubljani, se je pred birmo eden od že pokojnih nadškofov srečal z ŽPS. Nadškofu smo predstavili pastoralne dejavnosti. Med drugim smo omenili, da imamo dve zakonski skupini. Nadškof je zavzdihnil in rekel: »Nadaljujete z ustanavljanjem novih zakonskih skupin; na Viču, v Ljubljani, jih imajo že 8.« Nadškofova izjava je bila hladen tuš za vse člane ŽPS, ker smo se zavedali, da je to, kar nam je uspelo, bolj ali manj maksimum. Nadškof je postavil količinskih kriterij. In tako razumemo graditev Cerkve škofje, duhovniki in verniki. Kriterij je število, statistika, koliko je česa. Tako sem dolgo razumel svoje župnikovanje tudi sam. Vsako leto junija smo za vse župnijske sodelavce organizirali veliko srečanje. Največkrat smo se z avtobusi kam odpeljali. Prvi del srečanja smo posvetili refleksiji, oceni tega, kaj delamo in kako delamo. Drugi del pa smo namenili novim pobudam in končali s piknikom. Vsako leto smo uvedli vsaj eno novo pastoralno dejavnost, praviloma ne več, ker je oblikovanje novega programa in njegova umestitev med že obstoječe dejavnosti zahteven proces. Preden ljudje novo pobudo sploh zaznajo, razumejo, ponotranjijo in se vanjo vključijo, je praviloma potrebno več kot eno leto.
Tako kot vsa zahodna civilizacija smo tudi v Cerkvi, ne da bi se tega prav zavedali, sprejeli količinski princip, statistično merljive kazalnike. Kako je ravnal Jezus? Apostol Janez je v zadnjem poglavju svojega evangelija opisal zadnji pogovor med Jezusom in Petrom. Pričakovali bi, da bi v zadnjem pogovoru Jezus dal Petru še zadnja navodila, kako naj vodi Cerkev, kako naj torej Peter s sodelavci oblikuje nekakšen katekizem nauka in morale, ki naj ga oznanjajo, kako naj ustanavljajo občestva, škofije in župnije, in postavljajo predstojnike, kako naj skrbijo za uboge, kako naj upravljajo finance itd. Jezus je ravnal popolnoma drugače, kot ravnamo ljudje. Nič ni naročal, ni dajal navodil, še manj, da bi začrtal kakršne koli obvezne pastoralne smernice. Pač pa je Jezus zastavil Petru samo eno vprašanje: »Peter, ali me ljubiš? Ali me ljubiš bolj kot drugi?« (Jn 21). Jezus je vedel eno: če me Peter brezpogojno ljubi, ne glede na vse, kar pride, bo vedel, kaj naj oznanja in kako je treba oznanjevanje organizirati.
Podobno kot s Petrom se je Jezus v poslovilnem srečanju pogovarjal tudi s drugimi svojimi učenci. Kaj jim je rekel? »Ostanite v moji ljubezni. To vam naročam, da se ljubite med seboj« (Jn 15). 
Ko se vprašamo, kako graditi župnijo, nam marsikaj pride na misel. A vsakogar, ki bi kaj predlagal, takoj spreleti vprašanje, kako je pri meni doma, v moji družini in še naprej, kako deluje moja zakonska zveza. Zato začnimo na tej točki. O tem, zakaj se poročamo, se verni kristjani brez težav poistovetimo s tem, kar beremo v Svetem pismu: »Zaradi tega bo mož zapustil očeta in mater in se pridružil svoji ženi in bosta eno meso, ena duša« (1 Mz 2,24). Prvi in temeljni cilj, zakaj se poročamo, je, da bi bili s sozakocem zares eno. V srednjeveški mistični knjižici, Štiriindvajset filozofov, neznanega avtorja iz 12. stol., najdemo stavek: »Enost je cilj in popolnost.« Za vse, ki ste poročeni, ni najvišji cilj – imeti otroke. Ko Sveto pismo govori o zakonu, na primer v Vp, sv. Pavel v slavospevu ljubezni in drugod, otrok sploh ne omenja. Otroci so sad enosti. Enost med možem in ženo pa je tudi najvišja popolnost, h kateri naj zakonci stremijo. Ta popolnost je nad vsemi drugimi popolnostmi, ki jih še dosegamo v svojem življenju, kot so popolnost v različnih veščinah, spretnostih, znanjih, poslovni iznajdljivosti itd. 
V to, kako graditi enost dveh duš, pari niso uvedeni, zato predpostavljajo, da enost nastane že s tem, če se telesno in čustveno privlačijo. Posledica tega je, da se pari po poroki vržejo v količino: kaj bodo imeli, kako bodo opremili hišo ali stanovanje, kam bodo šli, da se bodo pred prijatelji pohvalili, kako se bodo oblekli, kakšni avtomobili bodo stali na dvorišču, kakšno šefovsko mesto bodo dosegli itd. 
 Po nekaj letih zakona pari ugotovijo, da zakonske ljubezni ves ta čas niso zares izgrajevali. In kar je najhuje, ne razumejo, zakaj so se drug drugemu odtujili, kaj je sploh šlo narobe. Največ, do česar pridejo, je ugotovitev, da se premalo pogovarjajo in premalo posvečajo drug drugemu. In potem se res skušajo pogovarjati, a se vedno znova zatakne. Razloga, zakaj par kljub več pogovora ne napreduje, sta predvsem dva. 
 Prvi razlog: večina parov ne preseže boja za moč, boja, ali bodo bremena pravično razdeljena, čigava beseda bo zadnja, kdo ima bolj prav, kdo je česa kriv, kdo se komu ni opravičil, kdo koga zanemarja, kdo se premalo trudi za dom in vzgojo otrok, od koga je največkrat odvisno, ali se bosta začela pogovarjati, kdo je tisti, ki mora vedno dati pobudo za razreševanje konflikta, od koga je odvisno, ali bo družina šla k nedeljski sv. maši, ali bodo zvečer skupaj molili, ali bodo šli na izlet itd. 
 O drugem razlogu, zakaj pogovor ne vodi avtomatično v napredovanje odnosa, sta v Naši Družini, v prilogi tednika Družina, 2. marca 2025, spregovorila zakonca Ravš. Rekla sta: »Kljub temu, da sva se veliko pogovarjala, so bili najini pogovori večinoma površinski.« Očitno v pogovoru med zakonci pogosto nekaj bistvenega manjka. Toda, kaj. Zakonci prezrejo, da je pogovor samo sredstvo, cilj pogovora pa se skriva v vprašanju, kje je duša mojega sozakonca. Ali res vem, kje je duša moje žene, duša mojega moža in kaj se v njej skriva? In če že želim vedeti, sem v zadregi, kako naj se najini duši zares srečata. Za takšno srečanje namreč ne zadostuje samo čustvena in telesna privlačnost. In samo do te ravni pridejo terapevtski postopki in nasveti psihologov. Naprej ne vidijo.
Preboj se zgodi le, če se duši moža in žene srečata v Bogu. To sta potrdila tudi zakonca Ravš v že omenjenem intervjuju. Šele po sedmih leti zakona, ko je tudi mož zares začel verovati, je prišlo do radikalne spremembe. Kako naj se torej zakonca srečata v Bogu? Recimo tako, da mož reče svoji ženi: »Zmoliva desetko rožnega venca za najine otroke, za zdravje najinih staršev, za mir v svetu ipd.« Ko to naredita v iskrenosti in ponižnosti drug pred drugim in v obnebju Božje navzočnosti, med njima nastane prostor varnosti in zaupanja, ki ni le psihološke narave, ampak duhovne. Bog, ki je po molitvi navzoč med zakoncema, je ta varnost in zaupanje. Kajti tako kot Bog sprejema moža v vsej njegovi resničnosti, z vsem, kar je, dobrim in grešnim, začneta sprejemati tudi drug drugega. Samo v Bogu sta lahko zakonca zares ranljiva, razgaljena drug pred drugim v svoji veličini in svoji revščini, moralni, čustveni, umski pa tudi telesni. Če si razgaljen pred sozakoncem, ki te gleda samo človeško, nista pa oba razgaljena v Bogu, ostajata negotova, celo prestrašena, da se drug pred drugim ne bi osramotila, zato se kot Adam in Eva drug pred drugim skrivata, si zakrivata svojo dejanskost, drug drugemu prikrivata, kar je v njunih dušah. Oba je sram samega sebe, svoje moralne revščine. Kristus je bil v deseti postaji križevega pota, ko so ga slekli, razgaljen, vendar ga to ni zlomilo, ker je bil eno z Očetom. Mož in žena lahko razgalita svoji duši drug pred drugim le, če njuno razgaljenost varuje Bog. Če sta razgaljena v Bogu. Sicer so njuni pogovori, pa naj bodo še tako pogosti, samo površinski in vedno znova razočaranje.
Prvi pogoj za srečanje dveh duš je, da se v molitvi srečata v Bogu. V tem prostoru varnosti, se šele zares lahko razodeva notranji svet drugega, duša sozakonca. Ko je po molitvi vzpostavljen Božji prostor varnosti in zaupanja, ko sta lahko v celoti razgaljena drug pred drugim, naj mož omogoči ženi, da spregovori, da govori kar koli, in kolikor hoče, naj jo gleda in ne prekinja, naj mož popolnoma pozabi nase, na to, kar bi ji sam želel povedati, ker bo za to čas pozneje, naj ne predvideva, kaj mu hoče žena povedati, da ji potem kar sam govori to, kar naj bi govorila ona, ker misli, da on ve, kaj mu žena želi reči. Naj mož ne misli, da je psiholog, ki vidi v dušo žene, in bere njene misli in čustva. Ena najhujših zmot parov je, da govorijo v imenu drugega. V resnici mož takrat, ko si domišlja, da je psiholog, bere zgolj samega sebe, čuti sebe, ne pa žene, kot si zmotno domišlja, in to, kar čuti o sebi, projicira vanjo, zato samo čaka, da se bo ustavila, da ji bo povedal, kar sama o sebi, tako on misli, ne zna povedati. Zato mož z neučakanostjo in z nemirnimi pogledi pospešuje pogovor. Žena začuti, da je mož na trnih, zmede jo, ko vidi, da se mož nemirno preseda ali obrača. Nikakor ni res, da mož ve, kaj je v ženini duši. Niti ona sama na začetku pogovora ne ve, kaj vse tiči v njej, in še manj, kako naj izrazi svoj notranji svet želja, strahov, načrtov, dvomov. Vse to v začetku pogovora v ženinem izražanju še ni oblikovano, žena za to potrebuje čas, da se vsebina, ki je skrita v globini njene duše, vedno bolj bistri, zato naj govori, naj govori, kakor pride, počasi bo našla prave besede, počasi bo prek govora odkrivala skrite kotičke same sebe, svoje duše. 
Zavedati se moramo tega, kar je rekel Freud, da nismo gospodarji pod svojo streho. Če bo žena v moževih očeh prepoznala, da je popolnoma osredotočen samo nanjo, da z mislimi ni več pri sebi, ampak samo pri njej, da z mislimi ni pri svoji želji, da bi gledal nogometno tekmo ali kak film, ki se bo začel čez deset minut, če bo ona popolnoma gotova, da je ne bo popravljal, še manj pa moraliziral, da kaj, kar je rekla, ni v redu, ali se ji čudil, da tako nenavadno razmišlja, da ji ne bo ničesar svetoval ali predlagal, razen če ga bo izrečno vprašala, da se ne bo nestrpno presedal, z mislimi, očmi in ušesi zaplaval drugam, pogledoval po prostoru, potem bo vsaj nekaj od tega, kar je v njeni duši, kar teži k temu, da pride ven, tudi izrekla in posredovala možu, ki bo po vsem, kar bo slišal, in občutil, da je bil takrat, ko je bil popolnoma z njo, dejansko srečen. Za to, da zakonca drug pred drugim razgalita telo, ne potrebujeta Boga. Potrebujeta pa Boga, da drug pred drugim razgalita svojo dušo. Ko mož in žena, združena v Bogu, vidita v dušo drug drugega, doseže zakonska zveza svojo polnost in smisel. 
Vse to, kar smo rekli, je način, kako živeti zakrament zakona. Zato naj zakonci pred vsem drugim najprej v veri izgrajujejo svojo ljubezen. Iz tega odnosa ljubezni, iz te čiste kakovosti, pa naj zakonca načrtujeta, kako bosta poskrbela za količinske, torej merljive vidike svojega zakona, za svoje stanovanje, opremo, kariero, avto, počitnice itd. in ne obratno, kot pari največkrat delajo.
 Oba morata vedeti, da je pot do tega cilja lahko dolga. Ni mogoče, da bi srečanje dveh duš v polnosti uspelo že prvič, pa tudi ne drugič. Z leti bosta vedno bolj doživljala, da lahko ljubita tudi onemoglo telo sozakonca in mu strežeta, kajti nič na sozakoncu jima ni več tuje, nič na drugem se jima ne bo več upiralo.
Zakaj sem se toliko zadržal pri osvetljevanju zakonske ljubezni, pri načinu, kako naj bo Bog navzoč v odnosu med zakoncema? Prvič zaradi neprekosljive moči, ki jo ima pristna ljubezen. (Miran Možina). In drugič: ker sem na ljubezni med zakonci želel ponazoriti Božjo logiko izgrajevanja Cerkve. Pravilnik za katehezo (PZK) pravi, da družina temelji na zakramentu sv. zakona. Če razumemo zakrament zakona, bomo razumeli tudi to, kako graditi družino, domačo cerkev. Kajti Cerkev je družina družin. Ista zakonitost, ki velja za zakon, da sta dva lahko zares eno samo, če se srečujeta v Bogu, velja tudi za družino, in kot nadaljuje PZK, velja tudi za Cerkev, za župnijo. Nauk PZK potrjujeta tudi že omenjena zakonca Ravš. Pravita namreč, da v Cerkvi preveč poudarjamo poslanstvo, to, kaj moramo storiti, namesto da bi se prednostno posvečali odnosom. V Cerkvi, kot sem že rekel, dajemo prednost količini, čim večjemu številu pastoralnih dejavnosti, in bistveno manj odnosom med nosilci dejavnosti. Tako sredstvo zamenjamo s ciljem. Odnosi bi morali biti cilj, dejavnosti pa sredstvo. Mi pa vse stavimo na dejavnosti, da bi z njimi izboljšali odnose, kar se seveda nikoli ne zgodi. Pozabljamo, da lahko pastoralne dejavnosti v Cerkvi množimo tudi brez Boga, iz svojih sposobnosti in moči. Temu papež Frančišek v Navodilu za pastoralno spreobrnjenje župnijskih skupnosti (CD 162, 2020) reče pastoralni pelagianizem, imenovan po irskem menihu Pelagiju (354–420), sodobniku sv. Avguština (354–430). Pelagij je vse stavil na svojo meniško zavzetost, v nasprotju z Avguštinom, ki je vse stavil na milost. Avguštin je razumel, da se bo njegovo življenje spremenilo le, če se bo odprl milosti, se izmojstril v tem, kako se iz trenutka v trenutek naslanjati na Boga in ne nase, kot je to počel Pelagij.
Glede tega, kako v cerkvenem občestvu živeti odnos, se vsi skupaj, od škofov navzdol, premalo zavedamo neke velike pomanjkljivosti. V Cerkvi namreč enostransko poudarjamo vertikalo, odnos med Bogom in posameznim vernikom. Pridige, duhovne spodbude in duhovna literatura govorijo predvsem o tem, kako naj se kot posameznik odprem Bogu, kako naj spolnjujem zapovedi, kakšna naj bodo moja moralna prizadevanja, da bom Bogu blizu. Zato priporočamo številne pobožnosti in osebno molitev, pri katerih smo sami z Bogom. Tudi če je pobožnost občestvena, denimo molitev rožnega venca pred sv. mašo, češčenje SRT ipd., gre zgolj za vertikalno duhovno interakcijo. Pri teh pobožnostih Bogu kot posamezniki razodevamo svoje prošnje, ga kot posamezniki častimo in slavimo, pri tem pa ne pride do nobene interakcije med molivci in častilci. Ko je pobožnosti konec, gremo vsak na svoj dom, vsak ostane sam s svojim bremenom, ker ga drugim nismo imeli možnosti predstaviti, ali posredovati, ker v to nismo bili uvedeni. Zato vsak zgolj kot posameznik računa na Boga, se mu kot posameznik izroča in priporoča, da mu Bog pomaga nositi njegova bremena, ne računa pa na bližnje, da bi se dejansko podpirali in nosili bremena drug drugega, kot naroča sv. Pavel Galačanom (prim. Gal 6,2).
Tega problema se do neke mere celo zavedamo, zato v eni od evharističnih molitev molimo: »O Bog, odpri nam oči in srce za ljudi okrog nas, da bomo z njimi delili žalost in veselje ter njihove upe in trpljenje.« Toda kako naj drug z drugim delimo žalost in veselje, ko pa ne vemo, kaj koga žalosti, kaj koga razveseljuje. Do vsega tega pridemo zgolj naključno, ko na cesti koga srečamo in se z njim malo pogovorimo. Toda interakcija, komunikacija med nami ni vzpostavljena, ker se tega nismo učili; znamo pa, kot že rečeno, vzpostaviti interakcijo med Bogom in posameznikom.
Ta pomanjkljivost je navzoča tudi v življenju večine vernih zakoncev. Zakonci molijo, a molijo vsak zase, ker se niso sposobni dogovoriti za zakonsko molitev; enkrat zaradi televizije, drugič zaradi časa, kdaj hodi kdo spat itd. To nikakor ni nedolžen problem. Cerkveno poročeni zakonci živijo zakrament zakona zelo omejeno, ker se pogovarjajo o povsem obrobnih stvareh, ne pa o bistvenih. Če ni skupne zakonske molitve, ki bi se nadaljevala v pogovor, kakršnega sem opisal, je pogosto tudi zakonska molitev površinska, mehanična, kot je površinski pogovor, osredotočen le na organizacijo skupnega življenja.
Tako kot zakonske skupnosti tudi župnijska občestva potrebujejo preobrazbo in prenovo tradicionalnih župnijskih struktur, pravi papež Frančišek v Navodilu za spreobrnjenje župnijske skupnosti (CD 162, str. 7, 12). In nadaljuje, naj poskrbimo za pomladitev obraza Cerkve. Ta pomladitev naj bo predvsem v globljih medsebojnih vezeh, kar posebej poudarja psihiater Miran Možina, kajti v vse večji nevarnosti smo, pravi papež Frančišek, da živimo drug mimo drugega. (CD 162, str. 8). 
Papež Frančišek uporablja izraz »kultura srečanja«. Pri tem misli na župnijo, ki naj bo kraj, kjer prihaja do večje medsebojne bližine, kjer rastejo trajnejše medsebojne vezi, kjer lahko vsak doživlja občutek pripadnosti in sprejetosti (CD 162, str. 14). Ta horizontalna interakcija je v naši pastorali preveč zapostavljena. Učiti se moramo »umetnosti bližine«, pravi papež. Zakaj je to tako važno? Da premagujemo osamljenost, v katero tone sodobni svet. Ne smemo misliti, da je umetnost bližine že v tem, da po molitvenem ali kakem drugem srečanju navzoče postrežemo s pecivom in pijačo. Umetnost bližine moramo gojiti že pred sproščenim srečanjem ob pecivu in pijači.
V obdobju, ko sem bil župnik v Mostah v Ljubljani, smo ustanovili Skupnost sv. Jožefa, ki je povezovala upokojence, in društvo Sagrada Famillia, ki je povezovalo mlade. Ugotovil sem, da med obema občestvoma ni nikakršnega odnosa, zato smo na ŽPS sklenili, da bomo vsako leto organizirali vsaj eno skupno srečanje, na katerem ne bomo obravnavali nobene posebne teme, temveč bomo v mešanih skupinah, mladih in starejših, spodbujali bližino, pripovedovanje osebnih zgodb. Šele skozi te zgodbe so potem mladi začutili, kdo so ti starejši, ki se jim včasih zdijo pusti, čudaški, zastareli. Starejši pa so začutili mlade, njihove dileme, razmere, v katerih živijo, naravo njihovih težav. 
Vsak od nas želi povedati svojo zgodbo, da bi ga prek nje bližnji začutili in razumeli, kdo pravzaprav je, kaj je prestal, za kaj se je zavzemal, kaj je ustvaril, kaj ga skrbi, zaradi česa trpi. Ob poslušanju zgodb naših bližnjih moramo posebej paziti na zavist in privoščljivost; biti moramo diskretni, zato naj tega, kar slišimo, ne razlagamo ne sebi ne drugim, naj ničesar ne vrednotimo in ocenjujemo, kajti sodba je Božja. Naj ne iščemo vzrokov, zakaj je imel bližnji težave. Vedno smo namreč v skušnjavi, da problem, ki ga ima bližnji, pripišemo neki njegovi pretekli napaki ali grehu, ki naj bi ga storil; nedopustno je reči, da si je kdo za problem, ki ga ima, sam kriv. Sicer se bomo znašli v SZ, ko so ljudje za vsako boleznijo in težavo bližnjih videli greh, zato so sodili, moralizirali, se zgražali in imeli sebe za boljšega od drugih. Ne pozabimo: »Kdor izmed vas je brez greha, naj prvi vrže kamen vanjo« (Jn 8,7), pravi Jezus.
Učimo se »pogovora v Duhu«. To pomeni živeti izkušnjo izmenjave, v kateri nam Svetu Duh pomaga slišati njega in v njem slišati drug drugega, beremo v sklepnem dokumentu Za sinodalno Cerkev (CD 177, str. 39). Na ta način bomo ponovno vzpostavili zaupanje in spravo med nami. Odnosi v Svetem Duhu, ko v njem molimo in se v njem pogovarjamo, dajejo Cerkvi življenjsko moč in oživljajo njene strukture (CD 177, str. 43).
Papež Frančišek pravi, da se vera prenaša tudi s pomočjo družinskega in občestvenega spominjanja. Takšna srečanja, namenjena spominjanju, prikličejo v zavest pomembne življenjske trenutke iz družinske preteklosti, tudi iz vojnih časov, prikličejo obraze in dogodke, ki so vplivali na osebne in družinske poti. Vse to pa je pogosto povezano s travmami in ranami, ki so jih doživele naše družine (CD 162, str. 18). Zaupanje raste postopoma, a bo raslo, če bomo s tem začeli.
Zato naša občestva ne smejo dajati vtisa, da so skupine izbrancev, nas opozarja papež Frančišek. Naša narava išče cono udobnega počutja, kar je sicer prav, a mora biti tudi cona vključevanja. Vsako pastoralno načrtovanje v župniji mora paziti, da ne spregleda tistih, h katerim smo poslani, da pastorale ne skrčimo na izbrance, še opozarja papež (CD 162, str. 19).
 Da bi bili sinodalna Cerkev, je potrebno resnično spreobrnjenje odnosov (CD 177, str. 44). Danes smo tu tudi zato, kot pravi papež Frančišek, da kot župnijsko občestvo predlagamo nove oblike služenja, nove oblike oznanjevanja in pričevanja ljubezni tako v fari kot v širši družbi (CD 162, str. 20).
Sinodalno spreobrnjenje vsakega od nas vabi, naj najprej razširi prostor svojega srca, tega prvega kraja, kjer odmevajo vsi naši odnosi (CD 177, str. 84), naj se napotimo k tistim, ki smo jih morda doslej samo bežno pozdravili, naj vsak dan znova širimo duhovni in fizični prostor delitve, soudeležbe, skupnega razmišljanja, vsega, kar se dotika našega uma, pa tudi naših čustev.
 Preden so se udeleženci sinodalnega zborovanja lani oktobra razšli, jim je papež rekel še tole: V Svetem Duhu bomo premagovali pomanjkanje poguma in malodušja, da ne moremo ničesar storiti in pozabiti preteklih neuspehov. Vse dogajanje naj se odvija v duhu ponižnosti, lat. humilitas, ki izhaja iz lat. besede humus, rodovitna prst. Ponižnost nas torej vrača v zemljo, v humus, in nas spominja na naš izvor iz zemlje, da bi brez Stvarnika zemlja tudi ostali. Naj torej hodimo po poti ponižnosti in ljubezni, prepričani v odnosno bistvo Cerkve (CD 177, str. 120). S temi papeževimi besedami zaključujem svoj današnji prispevek. Hvala.
[bookmark: _GoBack]


11

